কথায় আছে একটি শিশু বড়দের দেখেই শেখে। তারা সেগুলিই করে যেগুলি বড়রা করে; বিশেষ করে বাবা মা। তাদের মনটা এতটাই আয়নার মতো পরিষ্কার যে এইভাবেই ফুটে ওঠে তাদের সামনে পারিপার্শ্বিক পরিবেশের চেহারা। সঙ্গে মা-বাবার সময় কাটানো যে কতটা প্রয়োজনীয় তা হয়তো আগেও আপনারা পড়েছেন। কিন্তু দুঃখের বিষয় হল বর্তমানে সেই সময়ের বেশিরভাগ সময়টাই কেড়ে নিয়েছে মোবাইল ফোন। আপনি হয়তো আপনার শিশুর জন্যে সেই মত সময় বেরই করতে পারছেন না। একেই সোশ্যাল নেটওয়ার্কিং এর যুগ। বাবা মায়েদের সেই ব্যস্ততার ফাঁকে একা হয়ে যাচ্ছে শিশুমন; জন্ম নিচ্ছে একাকীত্ব ও গুরুত্ব না পাওয়ার যন্ত্রণা এবং ক্ষোভ যার ফলে ভয়ঙ্কর অবনতি ঘটছে শিশুদের ব্যবহারে। হয় তারা হয়ে উঠছে অতিরিক্ত আবেগপ্রবণ অথবা একেবারেই আবেগহীন। দেখা দিচ্ছে বদমেজাজ, খিটখিটে স্বভাব বা ঘ্যানঘ্যানে স্বভাব।